臨平春日有懷
作者：利登
朝代：宋

paragraphs: 少年賤生理，嗜書彊解事。
長懷希南風，趨數慚北鄙。
乾坤雙鬢改，日月寸心死。
誓從鹿豕遊，乃復叨一第。
兩年三作別，雲霧生馬耳。
臨平二月春，花事歸桃李。
獨尋處士梅，三肅湖邊水。
一官未得仕，畏首復畏尾。
旁觀未知羞，自愧已無地。
懸知簪紱禽，擾擾事萬起。
終當綠霧中，友彼乘龜子。
南柯不世勳，僅足雄衆蟻。